## Pravilnik o stručnom ispitu za ovlaštenog nadzornika nad radom autoškola

### NN 187/2004 (29.12.2004.), Pravilnik o stručnom ispitu za ovlaštenog nadzornika nad radom autoškola

# ministarstvo unutarnjih poslova

3216

Na
temelju članka 206. stavka 7. Zakona o sigurnosti prometa na cestama (»Narodne
novine«, broj 105/04.), na prijedlog ovlaštene stručne organizacije, ministar
unutarnjih poslova donosi

## PRAVILNIK

### o struČnom ispitu za ovlaŠtenog nadzornika nad radom autoŠkola

1. OpĆa odredba

Članak
1.

Ovim
Pravilnikom propisuje se način provedbe stručnog ispita za ovlaštenog
nadzornika koji obavlja poslove stručnog nadzora nad radom autoškola (u
daljnjem tekstu: ovlašteni nadzornik) te Program stručnog ispita za ovlaštenog
nadzornika (u daljnjem tekstu: Program).

Program
je tiskan uz ovaj Pravilnik i čini njegov sastavni dio (Prilog 1).

2.
NaČin provedbe struČnog ispita

Članak
2.

Stručni
ispit za ovlaštenog nadzornika provodi Povjerenstvo koje čine predsjednik i dva
člana. Predsjednik i članovi Povjerenstva imaju zamjenike.

Članove Povjerenstva i njihove zamjenike te tajnika,
imenuje odgovorna osoba ovlaštene stručne organizacije.

Predsjednik Povjerenstva, članovi i zamjenici moraju
imati visoku stručnu spremu prometnog, pravnog ili odgojno-obrazovnog smjera te
radno iskustvo od najmanje pet godina na srodnim poslovima.

Članak 3.

Povjerenstvo utvrđuje rok, vrijeme i mjesto polaganja
struč­nog ispita za ovlaštenog nadzornika najmanje 60 dana prije održavanja
ispita.

Povjerenstvo je dužno omogućiti osobama koje su
prijavile polaganje stručnog ispita, dva ispitna roka godišnje, a po potrebi se
mogu odrediti i izvanredni rokovi.

O rokovima, mjestu i vremenu održavanja stručnog
ispita Povjerenstvo je dužno obavijestiti osobe koje su prijavile polaganje
stručnog ispita najmanje 30 dana prije polaganja toga ispita.

Članak 4.

Osoba koja želi polagati stručni ispit za ovlaštenog
nadzornika podnosi prijavu za polaganje stručnog ispita ovlaštenoj stručnoj
organizaciji najkasnije tri mjeseca prije najavljenog ispitnog roka.

Uz
prijavu za polaganje stručnog ispita prilaže se:

1.
dokaz o radnom iskustvu na poslovima osposobljavanja kandidata za vozače i o
provedbi vozačkih ispita (ovjeren preslik radne knjižice ili izvod),

2. preslik dozvole za
instruktora vožnje onih kategorija vozila za koje osposobljava kandidate (uz
davanje na uvid izvornika),

3. preslik vozačke dozvole
(uz davanje na uvid izvornika).

Prijava za polaganje stručnog
ispita koja ne sadrži priloge navedene u stavku 2. ovoga članka neće se
razmatrati, ukoliko je osoba u roku koje odredi Povjerenstvo ne upotpuni.

Članak 5.

Osoba koja je prijavila
polaganje stručnog ispita za ovla­šte­nog nadzornika, može pristupiti polaganju
stručnog ispita nakon obavljenih priprema.

Za vrijeme dok priprema
stručni ispit, osoba koja ga želi polagati dužna je:

1. prisustvovati obavljanju
stručnog nadzora nad radom auto­škole najmanje dva puta,

2. prisustvovati obavljanju
stručnog nadzora nastave iz sva­kog pojedinog nastavnog predmeta najmanje
jedanput,

3. obaviti najmanje dvije
individualne ili grupne konzultacije s članom Povjerenstva.

Ovlaštena stručna
organizacija dužna je omogućiti osobi koja je prijavila polaganje stručnog
ispita za ovlaštenog nadzornika provedbu priprema za taj ispit.

Osim konzultacija iz stavaka
1. točke 3. ovoga članka, ovla­štena stručna organizacija može organizirati
pripremni seminar za osobe koje se pripremaju polagati stručni ispit.
Pristupanje ovom seminaru nije obvezno.

Članak 6.

Stručni ispit sastoji se od pisanog
dijela – rješavanja testa, praktičnog dijela i usmenog dijela stručnog ispita.

O stručnom ispitu vodi se
zapisnik, a potpisuju ga predsjednik, članovi Povjerenstva i tajnik.

Članak 7.

Pisani dio ispita sastoji se
od pitanja na teme vezane uz poslove stručnog nadzora nad radom autoškola.

Praktični dio ispita sastoji
se od obavljanja radnji propisanih općim aktom kojim se uređuje stručni nadzor
u nekoj od autoškola, u nazočnosti Povjerenstva. Nakon obavljenog nadzora
ispitanik izrađuje izvješće o obavljenom nadzoru kojem prilaže svu potrebnu
dokumentaciju i pripadajuća obrazloženja. Prilikom obavljanja nadzora ispitanik
postupa kao ovlašteni nadzornik.

Usmeni dio ispita sastoji se
od općeg i posebnog dijela. U općem dijelu ispituje se poznavanje općih propisa
kojima je propisano obavljanje poslova stručnog nadzora, a u posebnom dijelu
ispituje se poznavanje propisa kojim je propisano osposobljavanje kandidata za
vozače i obavljanje poslova stručnog nadzora.

Članak 8.

Test za pisani dio stručnog
ispita za ovlaštenog nadzornika Povjerenstvo priprema za svaki ispitni rok.

Rješavanje testa iz stavka 1.
ovoga članka traje najdulje dva nastavna sata.

Članak 9.

Uspjeh iz pojedinog dijela stručnog ispita za
ovlaštenog nad­zornika ocjenjuje se ocjenom »položio« ili »nije položio«.
Odluku o uspjehu Povjerenstvo donosi natpolovičnom većinom.

Smatra se da
osoba nije položila stručni ispit za ovlaštenog nadzornika ukoliko je iz jednog
dijela stručnog ispita ocijenjena ocjenom »nije položio«.

Prilikom
ponovnog polaganja stručnog ispita za ovlaštenog nadzornika osoba polaže samo
dio stručnog ispita za koji je ocije­njena ocjenom »nije položio«.

Članak 10.

Osobi koja je
položila stručni ispit za ovlaštenog nadzornika, ovlaštena stručna organizacija
izdaje Uvjerenje o položenom stručnom ispitu.

Izgled i sadržaj Uvjerenja iz
stavka 1. ovoga članka propisan je na obrascu koji je tiskan uz ovaj Pravilnik
i čini njegov sastav­ni dio (Obrazac 1.).

3. Evidencije i
dokumentacija

Članak 11.

O stručnim ispitima za ovlaštenog nadzornika
ovlaštena stručna organizacija vodi Evidenciju.

Izgled i sadržaj Evidencije
iz stavka 1. ovoga članka propisan je na obrascu koji je tiskan uz ovaj
Pravilnik i čini njegov sastavni dio (Obrazac 2.).

Evidenciju iz stavka 1. ovoga
članka ovlaštena stručna organizacija čuva trajno.

Članak 12.

Dokumentacija o stručnom
ispitu za ovlaštenog nadzornika sastoji se od:

1. riješenog ispitnog testa,

2. izvješća o obavljenom
nadzoru nad radom autoškole,

3. zapisnika o provedbi
stručnog ispita.

Izgled i sadržaj obrazaca
dokumentacije iz stavka 1. ovoga članka utvrđuje i tiska ovlaštena stručna
organizacija.

Dokumentaciju iz stavka 1.
ovoga članka, ovlaštena stručna organizacija čuva tri godine od dana završetka
stručnog ispita.

4.
Prijelazne i zavrŠne odredbe

Članak 13.

Osobe koje u vrijeme stupanja
na snagu ovoga Pravilnika obavljaju poslove ovlaštenog nadzornika moraju se
prijaviti ovlaštenoj stručnoj organizaciji najkasnije u roku od šest mjeseci od
dana njegova stupanja na snagu i položiti stručni ispit za ovlaštenog
nadzornika najkasnije u roku od godine dana od dana stupanja na snagu ovoga
Pravilnika.

Članak 14.

Ovaj Pravilnik stupa na snagu osmoga dana od dana
objave u »Narodnim novinama«.

Broj:
511-01-52-87540-2004.

Zagreb, 17.
prosinca 2004.

Ministar
**Marijan Mlinarić, dr. med**., v. r.

if !supportEmptyParas endif

**Prilog
1.**

PROGRAM
stručnog ispita za ovlaštenog nadzornika nad radom autoškola

Program stručnog ispita za ovlaštenog nadzornika
obuhvaća sljedeće sadržaje:

1.
Opće propise u vezi s obavljanjem poslova stručnog nadzora:

Ustavno uređenje, ustrojstvo i rad državne uprave
(Ustav Republike Hrvatske, Zakon o sustavu državne uprave, Zakon o ustrojstvu i
djelokrugu središnjih tijela državne uprave, Zakon o općem upravnom postupku,
Zakon o državnim službenicima i namještenicima, Zakon o radu, Zakon o lokalnoj
i područnoj samoupravi, Uredba o načelima za unutar­nje ustrojstvo tijela
državne uprave, Uredba o uredskom poslovanju i drugi provedbeni propisi u vezi
s navedenim zakonima).

2. Propise o prekršajnoj i kaznenoj odgovornosti u
vezi s radom autoškola:

Odgovarajuće
odredbe Zakona o sigurnosti prometa na cestama, Zakona o prekršajima i Kaznenog
zakona.

3. Propise koji uređuju područje osposobljavanja
kandidata za vozače i provedbu vozačkih ispita:

Zakon
o sigurnosti prometa na cestama, Zakon o trgovačkim društvima, Zakon o obrtu,
Zakon o obveznim odnosima, Zakon o zakupu poslovnog prostora, Zakon o zaštiti
na radu, Pravilnik o osposobljavanju kandidata za vozače vozila, Pravilnik o
uvjetima i načinu polaganja vozačkog ispita, Pravilnik o stručnom nadzoru nad
radom autoškola, Pravilnik o stručnom usavršavanju i provjeri stručne
osposobljenosti stručnih voditelja autoškola, preda­vača u autoškolama i
instruktora vožnje i drugi zakonski i podzakonski propisi koji uređuju ovo
područje.

4. Organizaciju i način obavljanja stručnog nadzora
nad radom autoškola

5. Dokumentaciju i evidenciju vezana za
osposobljavanje kandidata za vozače i provedbu vozačkih ispita:

Evidencije,
Ugovor o osposobljavanju kandidata, Nalog za osposobljavanje kandidata za
vozače, Zapisni list, Prijavnica za vozački ispit, Ispitni list i druga
dokumentacija u vezi s poslovima osposobljavanja kandidata za vozače i provedbu
vozačkih ispita.

*Napomena:*poznavanje navedenih propisa obuhvaća
važeće propise i njihove izmjene i dopune, kao i izmjene i dopune navedenih
propisa koje će stupiti na snagu nakon objavljivanja ovoga Programa.

if !supportEmptyParas endif

![](dodatni/350198.gif)
![](dodatni/350199.gif)

Pravilnik, NN 187/2004-3216